पंतप्रधान नरेंद्र मोदी आणि नेपाळचे पंतप्रधान यांनी घेतलेल्या संयुक्त पत्रकार परिषदेतले पंतप्रधानांचे निवेदन

पंतप्रधान के.पी.शर्मा ओली, नेपाळहून आलेले मंत्रीवर्य, संसद सदस्य, अतिथी आणि प्रसारमाध्यमांचे उपस्थित प्रतिनिधी. भारत-नेपाळ यांच्या मैत्रीच्या इतिहासात आज महत्त्वाचा दिवस आहे. पंतप्रधान ओली यांनी पदभार स्वीकारल्यानंतर केलेल्या या पहिल्या परदेश दौऱ्यात मी त्यांचे आणि नेपाळच्या संपूर्ण शिष्टमंडळाचे हार्दिक स्वागत करतो. नेपाळच्या गौरवशाली जनतेचे भारताप्रती असलेले अथांग प्रेम आणि सद्‌भावनांसाठी मी हार्दिक अभिनंदन करतो. त्याचबरोबर नेपाळच्या नागरिकांच्या आशा-आकांक्षांचे आणि त्यांची जागरुकता आणि विवेक यांचाही मी सन्मान करतो. नेपाळचे दिवंगत नेते सुशील कोईराला यांना मी श्रध्दांजली अर्पण करतो. भारत-नेपाळ मैत्रीतले त्यांचे योगदान सदैव स्मरणात राहील. मित्रहो, भारत आणि नेपाळ हे दोन सार्वभौम देश आहेत. त्यांची घनिष्ट मैत्री आहे. हिमालयाची अखंडता आणि गंगा नदीची पवित्रता आमच्या दृढ संबंधांची साक्षी आहे. खुल्या सीमा आपल्या जनतेमधले संबंध दर्शवतात. महान संस्कृती आणि परंपरेचे आपण उत्तराधिकारी आहोत. नेपाळमध्ये शांतता, स्थिरता आणि नेपाळचा आर्थिक विकास हे आमचे संयुक्त उद्दीष्ट आहे. भारत-नेपाळ संबंधांच्या या सर्व पैलूंवर मी आणि पंतप्रधान ओली यांनी आज विस्तृत चर्चा केली. माननीय ओली, गेल्या काही वर्षात नेपाळने लोकशाहीच्या मार्गावर प्रशंसनीय प्रगती केल्याचे सर्व जग मानत आहे. दशकांच्या संघर्षानंतर नेपाळच्या राज्यघटनेची रचना आणि त्याची घोषणा ही महत्वपूर्ण बाब आहे. या राज्यघटनेच्या निर्मितीत नेपाळ सरकार, राजकीय नेतृत्व आणि समाजाच्या सर्व स्तरातल्या जनतेनं दिलेल्या योगदानाबद्दल मी अभिनंदन करतो. मात्र सर्व सहमती आणि आपसातला संवाद यावर त्याची यशस्विता अवलंबुन आहे. मला विश्वास आहे की या सिध्दांताच्या आधारे, राजकीय वार्तालापाच्या माध्यमातून नेपाळच्या सर्व स्तरातल्या जनतेला बरोबर घेऊन, नेपाळच्या राज्यघटनेशी संबंधित सर्व मुद्यांचे संतोषपूर्ण निवारण करुन नेपाळला प्रगती आणि स्थिरतेच्या मार्गावर न्याल. मित्रहो, नेपाळची आर्थिक प्रगती, विकास आणि भरभराटीमध्ये भारताला सदैव रुची आहे. नेपाळच्या या उद्दीष्टपूर्ततेसाठी आमची संसाधने आणि संस्था सदैव एक सकारात्मक साधन राहील्या आहेत आणि भविष्यातही राहतील. भारताची आर्थिक प्रगती, नेपाळच्या संपन्नतेचा एक सहज मार्ग ठरु शकते. दोन्ही देशांमधले वाहतूक कॉरीडॉर्स, विकासाचे महामार्ग ठरु शकतात. हे लक्षात घेऊन दोन्ही देशांमध्ये आणखी दोन वाहतूक पॉईंट उघडण्याबाबत आज झालेली सहमती महत्वपूर्ण आहे. हे पॉईंट सुरु झाल्यामुळे क्षेत्रीय आर्थिक विकास आणि दळणवळणही आणखी दृढ होईल. 2014 मध्ये मी नेपाळच्या दौऱ्यावर असताना सांगितले होते की, नेपाळची जलविद्युत क्षमता नेपाळला उजळवून टाकण्याबरोबरच भारताच्या ऊर्जा गरजाही पूर्ण करु शकते. भारत आणि नेपाळ जल विद्युत प्रकल्पांबाबत काम करत आहेत याचा मला आनंद आहे. या प्रकल्पांची एकूण क्षमता सुमारे 7000 मेगावॅट आहे. या प्रकल्पांची यशस्वी आणि वेगवान निर्मिती हा नेपाळच्या आर्थिक संपन्नतेचा मुख्य मार्ग ठरु शकतो. मुजफ्फरपुर-धलकेवार ट्रान्समिशन वाहिनीचे आम्ही आत्ता उद्‌घाटन केले त्यामुळे नेपाळला सुमारे 80 मेगावॅट वीज तातडीने उपलब्ध होणार आहे. येत्या दोन वर्षात ही वाहिनी 600 मेगावॅट वीज नेपाळला देईल. मित्रहो, व्यापार आणि गुंतवणूक हे आपल्या संबंधाचे मजबूत खांब आहेत. त्यांना आणखी मजबूत आपण बनवू शकतो. यासाठी एकीकृत तपासणी नाके लवकरच निर्माण करणे दोन्ही देशांच्या हिताचे आहे. नेपाळच्या तराई क्षेत्रात रस्ते निर्मितीसाठी आज झालेल्या करारामुळे व्यापार पायाभूत सुविधा आणखी मजबूत होणार आहेत. गेल्यावर्षी नेपाळने एका प्रलयकारी भूकंपाचा सामना केला. भूकंपाचा धक्का नेपाळला जाणवला मात्र त्याच्या वेदना प्रत्येक भारतीयालाही झाल्या. भूकंपानंतर नेपाळमध्ये पुननिर्मितीसाठी भारताने एक अब्ज डॉलरच्या मदतीचे पॅकेज जाहीर केले. या क्षेत्रात आज झालेले दोन करार, एक 250 दशलक्ष अमेरिकी डॉलर अनुदानाचा आणि दुसरा 750 दशलक्ष अमेरिकी डॉलर्सच्या लाईन ऑफ क्रेडीट संदर्भातल्या या दोन करारामुळे उभय देशातले सहकार्य अधिक दृढ होईल. या संदर्भात पंतप्रधान ओली यांचा भुज दौरा नेपाळमध्ये भूकंपानंतरच्या पुनर्निर्माणासंदर्भात उपयुक्त ठरेल. आदरणीय ओली, आयुर्वेद भारताच्या प्राचीन परंपरेचा एक भाग असून आजच्या युगातही त्याची मोठी छाप आहे. नेपाळही आयुर्वेदाशी जोडला गेला आहे. नेपाळमध्ये आयुर्वेदाचा विस्तार दोन्ही देशांच्या सांस्कृतिक आणि व्यापारीदृष्ट्या हिताचाच आहे. नेपाळची इच्छा असल्यास भारत, नेपाळमध्ये आयुर्वेदिक महाविद्यालये उघडण्यास तयार आहे. ही महाविद्यालये भारताच्या आयुर्वेदिक विद्यापीठांशी जोडली जाऊ शकतात. मित्रहो, नेपाळचे स्थैर्य भारताच्या सुरक्षेशी जोडले गेले आहे. वाढत्या दहशतवादाचा दोन्ही देश एकत्रित येऊन मुकाबला करतील यावर पंतप्रधान ओली आणि मी सहमत आहोत. दोन्ही देशातल्या खुल्या सीमांचा दहशतवाद आणि गुन्हेगारीसाठी आम्ही उपयोग होऊ देणार नाही. यासंदर्भात दोन्ही देशांच्या सुरक्षा एजन्सी परस्पर सहकार्य आणखी दृढ करतील. माननीय ओली, नेपाळमध्ये शांतता, स्थिरता आणि संपन्नता, संयुक्त हिताचे आहे. मी आणि संपूर्ण भारत नेपाळच्या आर्थिक विकासाचे समर्थक आहे. भारताचे सदैव सकारात्मक योगदान राहीले आहे. त्याअंतर्गत केली गेलेली कृती नेपाळ सरकार आणि जनतेच्या प्राधान्यानुसारच राहिली आहे. आपल्या कुशल नेतृत्वाखाली भारत-नेपाळ संबंध अधिक दृढ होतील, आणि नवी उंची गाठतील असा मला विश्वास आहे. मी पुन्हा एकदा आपले आणि आपल्या शिष्टमंडळाचे भारतात स्वागत करतो. धन्यवाद. (Release ID :136589)